《东湖歌》
宋代·赵汝燧

湖光荡绿春拍塞，百雉之东才咫尺。五步一亭十步榭，轩窗处处临水辟。

露浓昼淑花溜红，烟嫩堤平草连碧。俯窥萍罅鱼上下，仰听木杪禽格磔。

拂拭尘埃读祖碑，摩挲峰窍怜卢石。中年怀抱多感慨，东西跳丸驹过隙。

山林钟鼎同一尽，可笑世网甘形役。瓮边吏部真得计，右酒左蟹船中拍。

明朝风雨那可料，且对湖山醉今夕。沙鸥许我再寻盟，从此时携杖头百。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。